# Ciudad Real

Ciudad Real és una ciutat espanyola, capital de la província homònima, que es troba a Castella-la Manxa.
A la localitat hi viuen 69.063 habitants (2005), a 628 metres sobre el nivell de la mar. El seu terme municipal té una extensió de 285 km², on es troben 4 nuclis de població principals: Ciudad Real, Las Casas, Valverde i La Poblachuela. Es troba a uns 200 km al sud de Madrid, ciutat amb què té una bona connexió ferroviària mitjançant l'AVE.
Fou fundada per Alfons X de Castella amb el nom de Villa Real a l'emplaçament anomenat Pozo Seco de Don Gil, on es conserven vestigis històrics.
Al seu terme municipal, a pocs quilòmetres de la ciutat, es troba el turó d'Alarcos, d'important valor arqueològic per la seva ermita i el castell medievals, i escenari de la batalla del mateix nom, on les tropes cristianes foren derrotades pels almohades.
La seva economia es basa en els serveis, la caça i alguna indústria relacionada amb la ramaderia i el vi. La seva gastronomia principal és el pisto manchego (una mena de samfaina), la caldereta, el tiznao, l'asadillo, les flores, la bizcochá i l'arrope. Les seves festes majors són els dies 31 de juliol, la Pandorga, i el 15 d'agost, diada de la Virgen del Prado, patrona de la ciutat.

## Administració

Llista d'alcaldes des de les eleccions democràtiques de 1979 :
| Període | Nom de l'alcalde/-essa | Partit polític | Data de possessió |
| 1979 - 1983 | Lorenzo Selas Céspedes | UCD | 19/04/1979 |
| 1983 - 1987 | Lorenzo Selas Céspedes | UCD | 28/05/1983 |
| 1987 - 1991 | Lorenzo Selas Céspedes | Independents + PSOE | 30/06/1987 |
| 1991 - 1995 | Lorenzo Selas Céspedes (1991-1993) Nicolás Clavero Romero (1993-1995, substitució) | PSOE | 15/06/1991 |
| 1995 - 1999 | Francisco Gil-Ortega Rincón | PP | 17/06/1995 |
| 1999 - 2003 | Francisco Gil-Ortega Rincón | PP | 03/07/1999 |
| 2003 - 2007 | Francisco Gil-Ortega Rincón | PP | 14/06/2003 |
| 2007 - 2011 | Rosa Romero Sánchez | PP | 16/06/2007 |
| 2011 - 2015 | Rosa Romero Sánchez | PP | 11/06/2011 |
| 2015 - 2019 | Pilar Zamora Bastante | PSOE | 13/06/2015 |
| 2019 - 2023 | Pilar Zamora Bastante | PSOE | 15/06/2019 |
| Des del 2023 | n/d | n/d | 17/06/2023 |

## Personatges il·lustres

* Hernán Pérez del Pulgar, militar, Conqueridor de Granada.
* Ángel Andrade, pintor.
* Manuel López-Villaseñor y López-Cano, pintor.
* Carlos Vázquez, pintor i il·lustrador.
* Francisco Aguilera Egea, militar. Ministre de Defensa.
* José Castillejo, pedagog.
* Lorenzo Luzuriaga, pedagog.
* Juan Manuel Rozas, filòleg i crític literari.
* Manuel Marín, polític.
* Antoni Daimiel
* Félix Mejía, periodista, dramaturg i historiador.
* Ángel Crespo, poeta i crític d'art.
* Carlos Saiz Cidoncha, escriptor i historiador.
* José Villaverde Fernández, dramaturg.
* Ángela Vallvey, novel·lista.
* Manuel Adame, "el Locho", guerriller de la Guerra del Francès, després carlí.
* Fernando Camborda, advocat afrancesat, periodista i poeta.
* Emilio Calatayud, jutge de menors.
* Francisco Chaves Guzmán, escriptor.
* Carlos Lemos (actor).
* Diego de Mazariegos, fundador de Ciutat Reial de Chiapas.

## Llocs d'interès

* Museo Provincial de Ciudad Real
* Convent de la Merced

## Referències

* ↑ «Nomenclàtor mundial - Oficina d'Onomàstica - Secció Filològica - Institut d'Estudis Catalans». [Consulta: 8 maig 2024].

## Enllaços externs

* Ajuntament de Ciudad Real
* Universitat de Castella - La Manxa
* Turisme a Ciudad Real
* Parc Arqueològic d'Alarcos Arxivat 2007-08-26 a Wayback Machine.